b'\n_START_ARTICLE_\nUrh Kastelic\n_START_SECTION_\nKlub\n_START_PARAGRAPH_\nNajprej je branil v Kr\xc5\xa1kem, kjer je s \xc5\xa1tirinajstimi leti prvi\xc4\x8d zaigral v \xc4\x8dlanski ekipi, nato pa \xc5\xa1e kot kadet prestopil v Celje. Med letoma 2012 in 2015 je bil v klubu Celje Pivovarna La\xc5\xa1ko. Od za\xc4\x8detka leta 2015 je  branil za mariborski Branik kamor so ga poslali iz Celja, da si nabere izku\xc5\xa1enj. Novembra 2015 je z njimi nastopil v pokalu EHF. _NEWLINE_Februarja 2017, tik pred 21. rojstnim dnem, se je preselil v vrata mad\xc5\xbearskega kluba Pick Szeged. Tam se je pridru\xc5\xbeil \xc5\xa1e trem slovenskim legionarjem, ki so tam \xc5\xbee od prej, Mateju Gabru, Sta\xc5\xa1u Skubetu in Mariu \xc5\xa0o\xc5\xa1tari\xc4\x8du._NEWLINE_Poleti 2017 je prestopil v Rokometni klub PPD Zagreb, s katerim nastopa v SEHA liga in rokometni Liga prvakov._NEWLINE_Z sezono 2019/20 se seli v nem\xc5\xa1kega bundesliga\xc5\xa1a Frisch auf G\xc3\xb6ppingen.\n_START_SECTION_\nMlaj\xc5\xa1i kadeti\n_START_PARAGRAPH_\nLeta 2013 je nastopil na Evropskih igrah mladih, kjer je po zmagi nad Norve\xc5\xa1ko v finalu kjer je zbral kar 28 obramb, skupaj z Bla\xc5\xbeem Jancem, Galom Margu\xc4\x8dem, Jako Malusom, Aleksom Kav\xc4\x8di\xc4\x8dem in ostalimi osvojil zlato medaljo na EYOF 2013 v Uttrechtu.\n_START_SECTION_\nKadeti\n_START_PARAGRAPH_\nLeta 2014 je bil v postavi slovenske kadetske reprezentance, ki je na Olimpijskih igrah za mlade na kitajskem osvojila zlato medaljo. V polfinalni tekmi proti Norve\xc5\xa1ki je pri zmagi z zadetkom razlike prispeval kar 20 obramb, v finalni tekmi je za zmago proti Egiptu prispeval enajst obramb ter tri ubranjene sedemmetrovke in s tem pomembno pripomogel k velikemu uspehu.\n_START_SECTION_\nMladinci\n_START_PARAGRAPH_\nLeta 2015 je branil za mladinsko selekcijo Slovenije v starostni skupini do 19 let, ki je na Svetovnem prvenstvu v Rusiji osvojila drugo mesto in domov odnesel srebrno medaljo. Na tem prvenstvu je zbral skupno kar 114 obramb, najve\xc4\x8d med vsemi vratarji.\n_START_SECTION_\n\xc4\x8clani\n_START_PARAGRAPH_\nPrvo veliko tekmovanje katerega se je udele\xc5\xbeil, je Svetovno prvenstvo 2017, na katerega je odpotoval kot tretji reprezentan\xc4\x8dni vratar, z namenom da si kot mladi up nabere izku\xc5\xa1enj za kasnej\xc5\xa1a leta. Med pripravami za to tekmovanje je 30. decembra 2016 v Bre\xc5\xbeicah opravil svoj krstni nastop na prijateljski tekmi proti selekciji Savdske Arabije. Svojo prilo\xc5\xbenost je nato dobil \xc5\xbee na prvi tekmi prvenstva, ko je branil ob zmagi nad Angolo. Branil je ob prvem vratarju Matev\xc5\xbeu Skoku na petih tekmah igranja v predtekmovanju, nato pa v bojih na izlo\xc4\x8danje branjenje prepustil drugemu vratarju Urbanu Lesjaku. Tako je bil soudele\xc5\xbeen pri osvojitvi kon\xc4\x8dnega tretjega mesta in bronaste medalje na tem turnirju, \xc4\x8deprav na odlo\xc4\x8dilnih tekmah ni bil v postavi.'